Elīzai nepatīk Agija, jo viņa dzied korī, kurā Elīzu nepaņēma, tāpēc Elīza bieži Agiju sauc par Dziedošo papagaili. Lai atriebtos, Agija izveido viltus profilu ar Elīzas vārdu un sūta puišiem mīlestības vēstules.

Toms ar Pēteri pasmējās par Jāni, jo viņš nevarēja sporta stundā pievilkties pie stieņa. Jānis nolēma gan Pēterim, gan Tomam uz e-pastu nosūtīt anonīmas draudu vēstules.

Matemātikas skolotāja Annu regulāri sauc pie tāfeles, Anna domā, ka viņa ir "uzēdusies", tāpēc nolemj atriebties. Pusdienu pauzē viņa nofotografē skolotāju, kas saviebusi seju neglītā grimasē, un šo fotogrāfiju visiem nosūta, klāt pierakstot: "Mūmijas vieplis."

Pēc stundām Sofija atklāj, ka no mēteļa kabatas garderobē pazudis viņas naudas maks. Kitija pastāsta, ka redzējusi Almu blakus Sofijas mētelim, un Sofijai tagad šķiet, ka maku paņēmusi Alma, jo visi zina, ka Alma nāk no nabadzīgas ģimenes un viņai bieži trūkst naudas. Sofija ir noskaitusies un izveido ziņu klases "WhatsApp" grupā, brīdinot klasesbiedrus, ka klasē ir zagle Alma.

Baiba draudzējas ar Mariju, abas sociālajos tīklos bieži apmainās ar fotogrāfijām, bet tad Baiba uzzina, ka Marija viņu ir aprunājusi. Baiba sadusmojas un internetā publicē bildi, kurā Marija redzama ar neskūtām padusēm.

Mairai patīk Betijas vecākais brālis, par ko Betija ir ļoti uztraukusies, jo viņai Maira nepatīk. Jo vairāk Betija cenšas Mairu pierunāt likt mieru viņas brālim, jo kaitinošāk Maira uzvedas, līdz beidzot Betija sacer leģendu par Mairu, kura it kā ir izstāstījusi matemātikas skolotājai, kādā veidā un kas nopludina informāciju par pārbaudes darbiem. Aizkaitinātie klasesbiedri nobloķē Mairu "Facebook" lietotnē.

Kaspars ar Eduardu ir draugi, bet tad Kaspars nejauši saplēš Eduarda telefonu. Kaspars sadusmojas un neuzaicina Eduardu uz ballīti. Eduards skolā izlīmē lapiņas ar telefona numuru, aicinot zvanīt Kasparam un pieteikties uz ballīti.

Robertam ar Kārli patīk datorspēles, īpaši tās, kurās jācīnās ar ieročiem. Kārlis aizņemas no Roberta naudu, lai nopirktu bulciņas, bet Roberts izdomā, ka par šo naudu Kārlis ir iegādājies jaunus ieročus datorspēlei, zēns nosūdz Kārli viņa vecākiem. Kārlis atriebjoties nofilmē, kā Roberts pēc sporta pārģērbjas, un nosūta video klases meitenēm.

Vēstures stundā skolotājs klases priekšā nosauc Nauri par akmens laikmeta cirvi, jo Nauris nemāk atbildēt uz jautājumu. Toties Nauris ir tehnoloģiju lietpratējs, tāpēc noskaidro skolotāja telefona numuru un nosūta uz viņa telefonu vīrusu.

Artūrs noskatās filmu, kurā ļaundari nolaupa puiku, un tad zvana vecākiem, lai izspiestu naudu. Viņš nolemj izjokot Ediju un, uzdodoties par policistu, zvana Edijam un informē, ka viņam jāierodas uz nopratināšanu. Edijs izbīstas un aizmūk no skolas.